text: Mystisk brand fortærer villa
  31 juli 2014 kl. 04.12
  En ubeboet villa nordvest for Vejle er udbrændt natten til torsdag. Sydøstjyllands Politi vil nu undersøge, hvordan branden kan være opstået.
  Politi og brandvæsen kunne intet stille op, da de klokken 02.39 natten til torsdag fik en melding om en brand i en villa ved Hover Kirkevej. Bygningen var overtændt og er brændt ned til grunden. Politiet undrer sig nu over, hvordan det kunne ske.
  - Det er ualmindeligt, at der uden videre opstår brand i et tomt hus. Der kan selvfølgelig være en fejl i nogle elinstallationer, men det vil vi undersøge nærmere i dag, siger vagthavende hos Sydøstjyllands Politi til TV SYD.
  Branden blev opdaget, da en genbo, der tilfældigvis var oppe, så et skarpt lysglimt ud af sit vindue. Han alarmerede politi og brandvæsen, men da de kom frem, var der flammer overalt. Ingen er kommet til skade i branden.
  